מתרגשים? ברור. פריז היא אחת הערים היפות, הרומנטיות, הקלאסיות והיא גם כל כך מתאימה למשפחות עם ילדים, יש כאן כל כך הרבה מה לעשות. אז איך מתחילים? תוכלו למצוא טיסות באמצעות מערכת למטייל מרקט ולטוס בבטחה לעיר האורות.
עם הנחיתה בשדה התעופה של פריז, תוכלו להבחין בנהגי שאטלים המציעים את שירותיהם, לרוב הם דוברי עברית והם יביאו אתכם עד לפתח המלון בעלות שנעה בין 15-20 אירו לאדם. תוכלו לתאם הסעה גם עם נהגים ויש המלצות רבות על נהגים בפריז, שמפורסמות בקטגוריית הטיפים באתר למטייל.
הגעה עם נהג שימתין לכם בשדה היא הדרך הנוחה ביותר למי שמגיע לפריז עם ילדים ובכלל, מומלץ לכל מי שרוצה נחיתה רכה. העלות אמנם גבוהה יותר ממטרו או רכבת, אך קלה ופשוטה הרבה יותר ואם אתם באים עם ילדים, זו הדרך הנוחה והמומלצת.
אופציה נוספת היא לקחת מונית ספיישל ממש מהיציאה משדה התעופה. המחיר של מונית ספיישל עשוי להגיע לכ-50 אירו - לנסיעה וגם קבוצת נוסעים תשלם מחיר דומה, עם תוספת של כמה אירו בודדים למזוודות.
למעוניינים באתגר - ניתן לקחת את רכבת ה-RER המהירה ואיתה לדהור למרכז פריז. היא עוצרת בתחנות חשובות ומרכזיות כמו Gard De Nord Gard De Lest ואחרות. מתחנות אלה ניתן לקנות כרטיסי מטרו ליומיים או לשלושה ימים. ההגעה משדה התעופה למרכז העיר לוקחת כ-20 דקות.
התמצאות בתוך פריז עם ילדים: תוכלו לרכוש כרטיס משולב לכל אמצעי התחבורה בהתאם למספר הימים שאתם שוהים בפריז. כל כרטיס עולה כ-1.90 אירו, אך ניתן לקנות כרטיסייה של עשרה כרטיסים (קרנט) ב-1.49 אירו לכרטיס. זה משתלם אם יש לכם שבע נסיעות או יותר. כרטיס חופשי יומי עולה חצי מחיר לילדים עד גיל 11, ניתן לרכוש כרטיס למספר אזורים (מומלץ אזורים 1-3) וכן למספר הימים הנדרשים.
מידע נוסף באתר התחבורה בפריז: www.parisbytrain.com/paris-metro.
קיים גם כרטיס נסיעה בתחבורה ציבורית בפריז שנקרא נביגו - Passe Navigo Découverte. זהו כרטיס המשמש לנסיעה חופשית לשבוע, חודש או שנה. הכרטיס טוב לרכבות, מטרו, RER, טראם ואוטובוסים, אבל לא ל-TGV (הרכבת המקשרת בין הערים השונות בצרפת). כדי להנפיק את הכרטיס יש לשלם חמישה אירו באופן חד פעמי, לכרטיס התקף לעשר השנים הבאות+ תמונת פספורט, הכרטיס מונפק בכל תחנה באמצעות הקופאים. לאחר מכן, מטעינים את כמות הכסף לפי הזמן הנחוץ והאזורים הרצויים. הכרטיס תקף, לאחר הטענה, מיום שני עד יום ראשון כשמטעינים לשבוע. כדי לעשות שימוש בכרטיס יש להעבירו מעל לקורא ולשמוע את הביפ המורה על קריאת הכרטיס.
אוטובוס: התעדכנו במפת תחבורה ציבורית והחליטו איזה מספר אוטובוס אתם צריכים. היתרון שלו הוא לראות את האתרים בגובה העיניים, דבר שלא ניתן לראות מהמטרו, אך המטרו הוא הדרך הכי קלה להתמצאות, רק קחו בחשבון, כי לעתים התחנות ממוקמות במקומות בעייתיים ויש קושי לרדת אליהן. לרוב, מעט קשה להסתדר עם עגלת ילדים במנהרות של המטרו, אך זה אפשרי, תלוי באיזו תחנה אתם יורדים.
אפליקציות שיכולות לעזור בניווט: אפליקציית המטרו של פריז - Paris Metro. שתי האפליקציות עובדות ללא צורך בחיבור לרשת האינטרנט וזה מה שעושה אותן כל כך אטרקטיביות בחו”ל.
לינה בפריז עם ילדים דורשת הכנה מוקדמת והזמנה מראש. ראשית, מומלץ למצוא מלון או דירה במרכז העיר, באחד מהרובעים המרכזיים של העיר, רצוי שיהיה בקרבת אטרקציות שאתם מכוונים להגיע אליהן. פריז היא עיר גדולה מאוד ויש בה 20 רובעים, אם תתמקמו במקום מרכזי זה יקל עליכם בהגעה ממקום למקום, כיוון שלא מומלץ לשכור רכב בעיר.
רובע המארה או הרובע הלטיני יספקו כל מה שתרצו בתחום המזון והקניות וכן הם קרובים לאטרקציות מרכזיות. שימו לב שאתם קרובים יחסית לתחנת מטרו או אוטובוס, על מנת שתוכלו לצאת בקלות מהאזור למקומות אחרים בעיר.
מלון או דירה? מלון הוא יקר יותר, אך מפנק יותר, כיוון שלא אתם אחראים על סידור החדרים, יש ארוחת בוקר מסודרת, אך לרוב די פשוטה, ניתן להיעזר בשירותי המלון, אנשי הקבלה נמצאים 24 שעות ויכולים לעזור לכם להתמצא ולהמליץ לכם על אטרקציות ועל ההגעה ממקום למקום, יש אפשרות להזמין דרכם כרטיסים וכדומה.
שכירת דירה היא אופציה זולה יותר, אך תצטרכו לרוב להסתדר באופן עצמאי ולא תמיד יהיה לכם עם מי להתייעץ באשר לאטרקציה או הגעה. תצטרכו לקנות מצרכים ולארגן ארוחת בוקר עצמאי, כנ”ל לגבי סידור החדר וכדומה. רצוי שהדירה תהיה ממוקמת במקום נגיש וללא עליה מסורבלת במדרגות וחשוב שיהיה בדירה מיזוג, חימום וכל מה שצריך, על מנת להעביר את החופשה בכייף.
פריז היא אופציה קולינרית לא זולה במיוחד ואם תאכלו הרבה במסעדות, תוציאו הרבה כסף. על מנת לחסוך מעט בעלויות מומלץ להכין סנדוויצ'ים בבוקר או לקנות מוצרים בסופרמרקט וכך לאכול רק ארוחה אחת במסעדה בכל יום.
תוכלו לחפש מקומות פחות תיירותיים על מנת להוזיל עלויות ולערוך פיקניקים בפארקים ובפינות ישיבה ברחבי העיר. ארוחות הצהריים במסעדות הפריזאיות זולות יותר מארוחות הערב. ישנם בתי הקפה ומסעדות שמציעים את אותו התפריט ומגישים את אותן המנות בשתי הארוחות, רק במינון קטן יותר בכל מנה ובמחיר זול יותר ומשעות הצהריים עד השעה 16:00 תוכלו ליהנות מתפריט שנקרא Menu והעלות היא כשנים-עשר אירו לאדם וכוללת מנה ראשונה, שניה וקינוח או שתיה, ברוב המקרים.
חשוב לשים לב למחירי השתייה הקלה, הם עלולים לייקר מאוד את הארוחה שלכם. בשעות הערב תוכלו להיכנס לאחת מהמסעדות הסיניות הזולות הפזורות בעיר, לאכול קרפ במגוון טעמים שלא תעלו בכלל בדמיונכם, לרוב המחירים בדוכני המזון זולים. תוכלו גם לקנות בגטים וגבינות ושאר ירקות ומצרכים בסופר מרקט. תמיד דוכני מזון זולים ומשתלמים יותר מאשר ישיבה במסעדה.
פריז היא עיר שיש בה הרבה מה לראות גם מבלי להיכנס לאתרים ולהוציא כסף ולבזבז זמן על תור בכניסה. העיר מרהיבה ביופיה, רחובותיה מטופחים, האנשים בה מנומסים, יש בה שלל מונומנטים מעניינים כמו מגדל אייפל, כנסיית הנוטרדאם, הסקרה-קר, נהר הסיין, אזור המונפרנס ועוד שפע של אתרים ואזורים.
תוכלו להתמקד ברובעים עצמם או פשוט לשוטט באתרים מפורסמים. בסמוך לנוטרדאם יש את שוק הציפורים והפרחים המרהיב וכמובן שהביקור בקתדרלה המפורסמת עצמה חינמי לגמרי. הגנים המפורסמים של פריז חינמיים ומרכזיים: גני הטיולרי וגני לוקסמבורג עם שלל גנים, בריכות קטנות עליהן ניתן להשיט סירות ופינות נוי מטופחות ונעימות. משם ממשיכים לשער הניצחון הקטן ולגני טווילרי (Jardin des Tuileries) המרהיבים ובהם פסלים מדהימים ומקומות משחק לילדים.
בין מגוון הפארקים הססגוניים בעיר, ניתן ליהנות מגני Jardin d'Acclimatation על שדרת מהטמה גנדי ברובע ה-16 היוקרתי. פארק פלוראל (Parc Floral) הירוק ברובע ה-12 קל לגישה באמצעות המטרו ונמצא בסמוך לתחנת Château de Vincennes. אם אתם בעניין של מוזיאונים, אולי כדאי לכם לרכוש את כרטיס המוזיאונים, עליו תוכלו לקבל יותר מידע כאן: en.parismuseumpass.com. מומלץ להשוות מחירים של האטרקציות השונות מבעוד מועד, ורק אם תגלו שרכישת כרטיס חופשי למוזיאונים תשתלם לכם, תוכלו לבצע את הרכישה.
בחזרה לעתיד: Le Parc du Futuroscope הוא פארק שמעוצב בהשראה עתידנית והוא נמצא מדרום לפריז ומצריך נסיעה של שעה ורבע מחוץ לעיר. כדי להגיע יש לקחת את רכבת ה-TGV מפריז, יש תחנה ממש צמוד לפארק. הפארק מציע שפע של חוויות תלת מימד לחובבי קולנוע וסרטי אנימציה ויתר פעלולי קולנוע כמו כיסאות רועדים. אתר אינטרנט: en.futuroscope.com.
החלום הופך למציאות: דיסנילנד פריז (Disneyland paris) הוא הפארק שכל ילד חולם להיות בו. כאן ניתן לפגוש את גיבורי הסרטים של דיסני, מיקי מאוס ופיטר פן, דונלד דאק והיפהפיה הנרדמת. כאן מתעוררות לחיים דמויות מסרטי קולנוע מפורסמים וגיבורים שהילדים שלכם יתלהבו לראות: כוכבי צעצוע של סיפור, הנסיכות אנה ואלזה, מתקנים אדירים ומרגשים, רכבות הרים ומתקנים משעשעים, עולמות שונים ועוד.
מומלץ לרכוש כרטיסים לדיסנילנד מראש דרך אתר האינטרנט. כדאי גם לתכנן את הבילוי בפארק מראש, להסתכל במפות ולקרוא מעט על המתקנים ומיקומם, כי מדובר במקום ענק וניתן להמתין בו זמן רב לכל מתקן. אל תשכחו לוודא קודם באתר של הפארק איזה מתקנים יהיו סגורים בימים שאתם מתכננים להגיע ומתי יש את התהלוכה של דמויות דיסני.
כמו כן, מומלץ בחום להוריד את האפליקציה של דיסנילנד פריז בעת הביקור, כך תוכלו לשריין את מקומכם בתור למתקנים השונים (עניין קריטי במיוחד בעונת התיירות), וליהנות ממפה שמבוססת על מיקומכם.
אתר אינטרנט: www.disneylandparis.com.
כמו דג במים: האקווריום של פריז (CinéAqua), שנמצא ליד מגדל אייפל מעבר לנהר הסיין, מציע יום חווייתי ומלא יופי לחובבי עולם המים. ככאן תוכלו להתחבר לעולם המים, לשהות בקרב דגים ושאר יצורים ימיים ואפילו לגעת בהם. הילדים שלכם יחיו לרגע בתוך אקווריום אמיתי, שקירותיו שקופים ומבצד השני יוכלו לפגוש דגים, כרישים ועוד בעלי חיים שישחו להם מעל הראש. אתר אינטרנט: www.cineaqua.com.
להגיע לירח: מוזיאון האוויר והחלל יכניס אתכם לאווירה מיוחדת והילדים שלכם, בעיקר אם הם חובבי מדע, חלל ותעופה ירגישו ממש בשמיים! זהו מוזיאון ייחודי שנכלל במסגרת כרטיס המוזאונים של פריז. במוזיאון ניתן לראות מטוסים שונים (גם עתיקים), מסוקים, טילים, חלליות ולוויינים. הילדים שלכם יוכלו להיכנס לקוקפיט אמיתי, ללבוש חליפת חלל, לטפס על רכב חלל ועוד. אתר אינטרנט: www.parisdigest.com.
מלך ליום אחד: כדי להרגיש את בית המלוכה הפריזאי ולהתחבר לאצולה הצרפתית, מומלץ להקדיש יום לביקור בארמון ורסאי. ארמון ורסאי הוא מתחם ענק ומפואר מחוץ לפריז, שבו ניתן לבקר בארמון עצמו וכן ממתחם הגנים סביב הארמון, שהם אטרקציה בפני עצמה, עם שפע גנים ירוקים ומטופחים, מזרקות מים, פסלים שונים ומבנים מפוארים. יש להקדיש לביקור בארמון ובגנים יום שלם. בגנים תוכלו לטייל עם אופניים, תוכלו לשכור סירה ולשוט באגם, לצד הברבורים, תוכלו לערוך פיקניק לארוחת צהריים ולהתרשם מהעיצוב הקובייתי של הצמחיה. אתר אינטרנט: en.chateauversailles.fr/homepage.
עולם המשחקים: פארק פליימוביל בפריז הוא מקום אידיאלי לילדים. הוא נמצא בפאתי פריז בעיירה ציורית וקטנה, שתוציא אתכם מהעיר הסואנת לרוגע פסטורלי. בתוך פארק פליימוביל יש מספר אזורי משחק ופעילויות, שמשתרעים על שטח עצום ואחד מהם אפילו שמור לקטנטנים בגיל 18 עד 36 חודשים, שבו יש מדריכים. הכניסה לפארק מאוד זולה ומתחת לגיל שלוש הכניסה חינם. לילדים יש אפשרות להשתולל בתוך אזורים עם נושאים כגון חוות, בעלי חיים, פיראטים, ויקינגים, אבירים ועוד. כמו כן, ההורים יכולים לבלות בבית קפה בתוך המתחם. יש כמובן חנות באתר וניתן למצוא כל מה שאפשר בטווח מחירים מוזל. אתר אינטרנט: www.playmobil.fr.
לא רק נוטלה: מוזיאון השוקולד של פריז הוא מקום לא מאוד מתוייר והוא מציג את ההיסטוריה של השוקולד וייצורו. הכניסה למוזיאון היא בתשלום וישנה גם אפשרות לרכוש משקה שוקולד חם ביציאה (יחד עם המון סוגי שוקולד שונים בחנות). במוזיאון, להבדיל ממוזיאונים צרפתים אחרים, יש הסברים גם באנגלית והתצוגה מכילה גם הדגמות עם דמויות פליימוביל. בסוף הסיור מתקיימת הדגמה של ייצור פרלינים ומקבלים טעימות. מומלץ במיוחד לילדים ולאוהבי שוקולד. אתר אינטרנט: www.museeduchocolat.fr/en.
יום ראשון - התחילו את המסלול שלכם ברובע הלטיני, קרוב לרחוב Mouffetard, העמוס במסעדות ואזורי בילוי ובסופו גם שוק מקסים של אוכל, שפתוח עד לשעות הצהריים. משם תוכלו לצעוד ברגל למרחק של 10 דקות לאיים של פריז - Île de la Cité ו-Île St-Louis (באיל סן לואי תמצאו את הגלידריה הטובה ביותר בעיר, Berthillon כתובת: 29-31 Rue Saint-Louis en l'Île) ומשם תוכלו להיחשף בפני יופיה הגותי של קתדרלת נוטרדאם.
ברחבה של הקתדרלה מתקיימות כמעט תמיד הופעות רחוב ואם תעצרו לרגע תוכלו בוודאי לגלות משהו מעניין באזור בדמות ליצן עירוני, נגן מקומי או סתם חבורה של בני נוער פריזאים. בעקבות השריפה שהתחוללה בקתדרלה באפריל 2019, לא ניתן לבקר עוד במקום לאורך זמן, עד לשיקומה בעתיד. לסיום הערב תוכלו להתיישב באחת מהמסעדות שבכיכר מופטארד, רצוי באלו המרוחקות יותר ממרכז העניינים.
יום שני - התחילו מבנין האופרה, משם צאו ברגל למוזיאון השעווה, שנמצא במרחק של עשר דקות משם. אתר אינטרנט: www.grevin.com. מוזיאון השעווה מתאים לילדים גדולים יחסית, כאלו שיזהו את דמותם של מדונה, מייקל ג'קסון וחבריהם. משם תוכלו להמשיך לקולנוע רקס (Le Grand Rex), שנמצא במרחק של חמש דקות הליכה. תוכלו לצפות בסרט מיוחד וחווייתי לילדים, שבסופו מצפה לכם הפתעה לא רגילה. אתר אינטרנט: www.legrandrex.com.
לאחר מכן, קחו מטרו לבזיליקת סקרה קר, שנמצאת בראש הר והביקור בה מרגש במיוחד וכן ניתן לערוך תצפית מגבוה על כל העיר. למרגלות הגבעה משתרע אזור מונמארטר, שם תוכלו לצפות בהופעות הרחוב, לשוטט בין הדוכנים בשעות הערב וליהנות מהקסם המיוחד של ציירי הרחוב ושלל הדוכנים הצבעוניים. בדרך תוכלו לעלות על חשמלית שלוקחת במעלה הגבעה וליהנות מהנוף המהמם של כל העיר שפרושה לעיניכם.
יום שלישי - גלו את הקסם של השדרה המפורסמת והיוקרתית של פריז - שאנז אליזה, הריחו את ריחות היוקרה הנשקפים מחלונות הראווה ועיצרו למנוחה קלה באחד מבתי הקפה באזור. משם המשיכו למגדל אייפל, מומלץ לעלות למעלה ולצפות בנוף העיר ובכדי לעשות זאת, מומלץ להזמין כרטיסים מראש, כדי לא לבזבז זמן רב בתור הכניסה.
לאחר מכן, תוכלו לצאת לכיוון מוזיאון הלובר ולהסתובב ברחבה בחוץ. משם המשיכו לגני טיולרי, הצמודים למוזיאון, לפיקניק של צהריים מתחת לפסל או עץ. הפארק היפהפה, שנחשב לעתיק בפריז, מקושט בדמויות מפוסלות לאורכו והוא שקט ונעים למנוחה. משם קחו מטרו לרובע היהודי, ניתן להגיע לשם גם באמצעות שייט באוטובוס סירה, שעוצר בתחנות המרכזיות לאורך הסיין וזו חוויה כייפית במיוחד. סיירו ברובע היהודי והתחברו לרובע המארה, שם יש שפע של אתרים מרתקים, רחובות יפים, מסעדות כשרות והמון אנשים מעניינים. תוכלו לשוטט בכיכר דה ווז' ולשבת ליהנות ממראה העוברים ושבים או לשבת באחד מבתי הקפה בסביבה וכן לטייל ולבחון את הבתים היפהפיים לאורך הרחובות סביב.
יום רביעי - צאו מוקדם בבוקר לפארק דיסנילנד ובלו שם עד הערב. מומלץ להחליט מראש על האטרקציות והמתקנים שבהם תרצו לבלות וכן לרכוש כרטיסים מראש. אתר אינטרנט: www.disneylandparis.com.
יום חמישי - את היום האחרון שלכם בעיר האורות תוכלו לבלות בגני לוקסמבורג ומשם להמשיך לשאוף עוד קצת אוויר פריזאי מרחובותיה היפהפיים של פריז. יש עוד אתרים רבים שניתן לבקר בהם, ביניהם שכונת סן ג'רמן, הפנטיאון, כנסיית סנט שאפל ועוד ועוד.